Okw’Akawungeezi
OKWEGAYIRIRA OKW’AKAWUNGEEZI.
Mu linnya lya Patri, n’erya Mwana n’erya Mwoyo Mutuukirivu, Amiina.
Katonda wange nzikiriza ng’oli wano, nkusinza, nkwagala. Nkwebaza kuba watonda, n’ompa Omwana wo gw’oyagala annunule, n’onfuula omukristu, ate nkwebaza buli kye wampa, naddala kubanga onkuumye mu lunaku luno nga ndi mulamu.
Ayi Mukama, nnyamba okumanya ebitatuuse bye nkoze olwaleero, mbibonerere! Anti bino by’ondagira.
Osinzanga Katonda omu yekka, era omwagaliranga ddala.
Tolayiriranga bwereere mu linnya lya Katonda
Olongoosanga Olunaku lwa Katonda.Otyanga kitaawo ne nnyoko. Tottanga. Toyendanga.Tobbanga. Olekanga okuwaayiriza n’okulimba. Tiweegombanga mukazi w’abandi. Tiweegombanga bintu by’abandi.
Okubonerera
Katonda wange, mmoneredde nnyo, ebibi bye nnakola ate nga ggwe tobyagala; ng’obadde onnyambye, nkomye kuno ssigenda kukujeemera.
Katonda ggwe omulungi ennyo, wa omukisa Eklezia wo, n’abantu ab’ensi eno, ne baganda bange, n’emikwano gyange, n’abatanjagala; kuuma bulungi bakulu bange ab’eddiini n’ab’ensi; kyusa emyoyo gy’abantu abatakkiriza, naddala abali mu nsi muno; komyawo abavudde mu Eklezia, n’abonoonyi; nyweza abalungi; tuusa bulungi abali mu lugendo; juna abaavu, n’abanaku, n’abasibe n’abalwadde n’abazirika; sonyiwa emyoyo egiri mu Purgatoori; mpa ekiro ekirungi, n’enneema ey’okufa nga nkwagala.
Kitaffe ali mu ggulu, erinnya lyo litiibwe, obwakabaka bwo bujje, by’oyagala bikolebwe mu nsi nga bwe bikolebwa mu ggulu. Tuwe leero emmere yaffe eya buli lunaku, tusonyiwe ebibi byaffe nga naffe bwe tusonyiwa abatukola obubi; totutwala mu kukemebwa naye tulokole mu bubi. Amiina.
Mirembe Maria, ojudde enneema, Omukama ali nnaawe, waweebwa Omukisa mu bakazi bonna; ne Yezu Omwana w’enda yo, naye wa mukisa. Maria Omutuukirivu, Nnyina Katonda, tusabire ffe aboonoonyi, kaakano, ne mu kaseera ak’okufa kwaffe. Amiina.
Nzikiriza Katonda, Patri omuyinza wa buli kantu, omutonzi w’eggulu n’ensi; ne Yezu Kristu Omwana we ali omu yekka, Mukama waffe, eyali mu lubuto ku bwa Mwoyo Mutuukirivu, Maria Omubeererevu n’amuzaala, n’abonaabona ku mirembe gya Pontio Pilato, n’akomererwa ku musaalaba n’afa, n’aziikibwa, n’akka emagombe, olunaku olwokusatu n’azuukira mu bafu, n’alinnya mu ggulu, atudde ku ddyo ogwa Patri omuyinza wa buli; alidda okulamula abantu abalamu n’abafu. Nzikiriza Mwoyo Mutuukirivu, n’Eklezia Katolika Omutukuvu, n’okussa ekimu okw’abatukuvu, n’ekisonyiwo eky’ebibi n’okuzuukira okw’emibiri n’obulamu obutaggwawo. Amiina.
Okukkiriza.
Katonda wange nzikiriza nnyo ebyamazima byonna Eklezia Katolika by’atuyigiriza; kuba ggwe nnyini eyabimubuulira toyinza kwerimba na kutulimba.
Okusuubira
Katonda wange, ggwe oweekisa, ggwe owoobuyinza, nsuubira ng’ononnyamba mu nsi muno: ate bwe nkwata ebiragiro byo, olimpa obulamu obutaggwaawo mu ggulu; kuba ggwe eyatusuubiza, otuukiririza ddala by’otusuubiza.
Okwagala
Katonda wange, nkwagala nnyo okusinga ebintu byonna, kuba oli mulungi nnyo, ate njagala abantu bonna nga bwe nneeyagala, okubeera ggwe.
Ekitiibwa kibe ekya Patri, n’ekya Mwana n’ekya Mwoyo Mutuukirivu. Nga bwe kyaliwo oluberyeberye na kaakano, na bulijjo, emirembe n’emirembe. Amiina
Ayi Maria oweekisa, jjukira ng’obwedda n’obwedda tibawuliranga nga wali oyabulidde omuntu addukira gy’oli okumukuuma, ng’akuwanjagira okumuyamba, era ng’akusaba okumuwolereza. Nange nno, ayi Omubeererevu akulira ababeererevu bonna. Nnyabo, nzirukidde gy’oli nga nkwesiga, nzize gy’oli nneevuunise ku bigere byo nga nkaaba olw’ebibi byange. Ayi Nnyina Kigambo, wulira okwegayirira kwange; olw’ekisa kyo mpa kye nsaba. Amiina.
Ayi Maria eyagwa mu nda nga toliimu kibi kisikire, tusabire ffe abaddukira gy’oli.
Mu linnya lya Patri, n’erya Mwana n’erya Mwoyo Mutuukirivu, Amiina.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn